**รู้ทันมะเร็ง:เมื่อโพรงมดลูกเป็นมะเร็ง**

**รู้ทันมะเร็ง : เมื่อโพรงมดลูกเป็นมะเร็ง : นพ.วีรวุฒิ อิ่มสำราญ**

                          นอกจากมะเร็งเต้านม มะเร็งปากมดลูก มะเร็งรังไข่จะเป็นมะเร็งยอดฮิตติดปากสตรีเพศแล้ว มะเร็งโพรงมดลูกหรือมะเร็งเยื่อบุโพรงมดลูกก็ยังเป็นมะเร็งอีกชนิดหนึ่งที่ไม่ค่อยมีใครเอ่ยถึงทั้งๆ ที่เป็นมะเร็งที่ในบ้านเราพบได้บ่อยเป็นอันดับ 3 ในเพศหญิงรองจากมะเร็งเต้านมและมะเร็งปากมดลูก ในขณะที่ในประเทศที่พัฒนาแล้วอย่างสหรัฐอเมริกา โรคมะเร็งเยื่อบุโพรงมดลูกครองแชมป์เป็นมะเร็งที่พบมากที่สุดในเพศหญิงกันเลยทีเดียว

                          หลายคนมักสับสนระหว่างมะเร็งเยื่อบุโพรงมดลูกกับเนื้องอกในมดลูกที่มีชื่อภาษาอังกฤษว่า ไมโอม่า ยูเทอไร ซึ่งเป็นเนื้องอกในชั้นกล้ามเนื้อของมดลูก เป็นเนื้องอกธรรมดาที่ไม่ใช่มะเร็งและเป็นโรคพบได้บ่อยกว่ามะเร็งเยื่อบุ[โพรงมดลูก](http://www.komchadluek.net/search.php?search=โพรงมดลูก%20) ในขณะที่มะเร็งเยื่อบุโพรงมดลูกส่วนใหญ่มักเกิดขึ้นที่ชั้นในสุดหรือชั้นเยื่อบุ ซึ่งก็คือชั้นที่มีการหนาตัวขึ้นทุกเดือนเพื่อรอรับการฝังตัวของตัวอ่อนและหากไม่มีการฝังตัว ชั้นนี้ก็จะมีการสลายตัวลอกหลุดเป็นเลือดประจำเดือนหรือระดูนั่นเอง เป็นมะเร็งที่พบบ่อยในหญิงวัยหมดประจำเดือนช่วงอายุ 50-60 ปี ส่วนในผู้หญิงอายุน้อยกว่า 40 ปีพบได้น้อยกว่าเพียงร้อยละ 5 เท่านั้น

                          อาการยอดนิยมที่ทำให้ต้องมาพบแพทย์หนีไม่พ้นเรื่องเลือดออกผิดปกติทางช่องคลอด เช่น มีเลือดออกจากช่องคลอดในหญิงที่หมดประจำเดือนไปนานแล้วหรือในหญิงวัยเจริญพันธุ์มีเลือดประจำเดือนนานผิดปกติ ปริมาณมากผิดปกติหรือมาบ่อยผิดปกติ ในบางรายอาจไม่มีอาการใดๆ แต่ไปตรวจภายในแล้วพบเซลล์มะเร็งเยื่อบุโพรงมดลูกจากการทำแป๊ปสเมียร์ หรือบางรายอาจตรวจพบว่ามดลูกโตผิดปกติ การตรวจยืนยันที่แน่นอนที่สุดคือการขูดมดลูกเพื่อเอาเซลล์เยื่อบุมดลูกไปตรวจ ถ้ามะเร็งยังอยู่ภายในมดลูกก็ใช้แค่การผ่าตัด แต่ถ้ามีการลุกลามออกนอกมดลูกแล้วก็ต้องใช้รังสีรักษาร่วมด้วยหรือถ้าแพร่กระจายไปไกลแล้วก็ต้องใช้ยาเคมีบำบัดมาช่วยอีกแรง

                          ส่วนสาเหตุหลักเชื่อว่าเกิดจากการได้รับฮอร์โมนเพศหญิงที่ชื่อว่าเอสโตรเจนมากผิดปกติ ไม่ว่าจะเป็นสาเหตุจากภายในร่างกายที่สร้างเอสโตรเจนมากกว่าปกติ เช่น โรคถุงน้ำและโรคเนื้องอกบางชนิดของรังไข่ ความอ้วน ตับแข็ง  หรือจากยาบางชนิด เช่น ยาทาม็อกซิเฟ่นที่ใช้รักษามะเร็งเต้านมก็ไปช่วยเสริมฤทธิ์ฮอร์โมนเอสโตรเจนที่เยื่อบุมดลูกได้เช่นกัน นอกจากนั้น ภาวะเป็นหมัน ไม่มีบุตร ประจำเดือนมาไม่สม่ำเสมอ เป็นโรคเบาหวาน โรคความดันโลหิตสูง มีญาติสายตรงเป็นมะเร็งลำไส้ใหญ่ก็เป็นปัจจัยเสี่ยงของโรคนี้ด้วยเช่นกัน

                          ก่อนจากขอฝากถึงคุณผู้หญิงวัยทองที่ชอบแสวงหายาฮอร์โมนเพศหญิงหรือสมุนไพรที่มีเอสโตรเจนในปริมาณสูง เช่น กวาวเครือ มารับประทานเอง โดยหวังว่าจะให้ดูเปล่งปลั่งมีน้ำมีนวลเหมือนตอนเป็นสาว มิหนำซ้ำยังไม่ชอบไปหาหมอเพราะอายที่จะตรวจภายใน ก็ขอให้รีบเปลี่ยนพฤติกรรมเสียโดยด่วน ถ้าไม่อยากให้มะเร็งเยื่อบุโพรงมดลูกถามหา และที่สำคัญอย่าเข้าใจผิดคิดว่าการฉีดวัคซีนป้องกันมะเร็งปากมดลูกจะช่วยป้องกันมะเร็งเยื่อบุโพรงมดลูกได้ ถึงชื่อจะคล้ายๆ กัน ตำแหน่งของโรคก็อยู่ใกล้เคียงกัน แต่สาเหตุของโรคคนละเรื่องเดียวกันนะครับ...ขอบอก

-------------------------------

([รู้ทันมะเร็ง](http://www.komchadluek.net/search.php?search=รู้ทันมะเร็ง%20) : เมื่อโพรงมดลูกเป็นมะเร็ง : [นพ.วีรวุฒิ อิ่มสำราญ](http://www.komchadluek.net/search.php?search=นพ.วีรวุฒิ%20อิ่มสำราญ))